Kjeragbolten

Kjeragbolten er en flyttblokk som er 5 m³ stor og kilt fast som en propp i en fjellkløft 959 m over Lysefjorden. Steinen anslås til å veie 10-15 tonn og er av gneis. Den ligger ca 300 m sør-vest for Nesatindane og 1,9 km nord-øst fra Kjeragplatået. Mange klatrer ut på steinen for å bli tatt bilde av. I 2025 er det 100 år siden det aller første kjente bildet av Kjeragbolten, tatt av banksjef og friluftsmann Thomas Peter Randulff. Nesatindane i Kjeragmassivet noen hundre meter unna var den gang turistenes mål. Samme Randulff (1867-1955) var også den som «oppdaget» Prekestolen, da han i 1896 tok de første bildene deroppe fra. Som sentral skikkelse i Stavanger turistforening var han pådriver for vei mellom Lyse og Setesdal for å åpne området for flere; men Lyseveien ble en realitet først i 1984. Selv vandret Randulff i Ryfylkeheiane og Lyse-landskapet året rundt, i lag med sin faste gjeng, kjent som «den gamle garde»; men det var kaptein Hana på rutebåten «Oscar II» som gjorde Randulff oppmerksom på plattformen og sa at den minnet om en prekestol. Sommeren 1925 tok Randulff og familien, blant andre hans bror Bernhard, seg opp i Kjerag via Flørlistølen, en tur beskrevet i Stavanger turistforenings årbok for 1925, med omtale av «bolten» han så «fast iklemt» oppe i fjellmassivet: «Den kan kun bestiges ovenfra, og adkomst er ikke så vanskelig, men selvsagt kun for fjellvante som ikke svimler.» Innlegget er signert med «R» og illustrert med det ikoniske bildet; men først i 1989 ble det fokus på Kjeragbolten da turfolk gjenoppdaget Randulffs bilde og besluttet å finne ut om steinen fortsatt lå der. Dette førte til foto og omtale i Fjell og vidde, og pr 2025 påregnes 70 000 besøkende til Kjeragbolten årlig. Det amerikanske progressiv metal-bandet Dream Theater har bilde av Kjeragbolten på cover'et til sitt 15. studioalbum A View from the Top of the World. I videoen til sangen «Amali thumali» (fra 01:33 min til 1:35 min og fra 04:19 min til 04:21 min) i den tamilske storfilmen Ko, fra 2011, som sangen er hentet fra, danser hovedpersonene på Kjeragbolten. Referanser